PATVIRTINTA

VšĮ Centrinės projektų valdymo agentūros direktoriaus pavaduotojos 2015 m. liepos d. potvarkiu Nr.

(VšĮ Centrinės projektų valdymo agentūros direktoriaus pavaduotojos 2014 m. birželio 30 d. potvarkio Nr.2014/20-2-26 redakcija)

**POLICIJOS DEPARTAMENTO**

**AUTOMOBILIŲ EKSPLOATACINIŲ IŠLAIDŲ FIKSUOTOJO ĮKAINIO NUSTATYMO TYRIMO ATASKAITA**

**I. ĮVADAS**

Automobilių eksploatacinių išlaidųfiksuotojo įkainio nustatymo tyrimu (toliau – Tyrimas) siekiama apskaičiuoti fiksuotąjį tiesioginių automobilių eksploatacinių išlaidų vieneto įkainio (toliau – fiksuotasis įkainis), įgyvendinant CPVA administruojamas programas, dydį.

Fiksuotasis įkainis buvo nustatytas siekiant supaprastinti atsiskaitymą už Policijos departamento 2014 ir vėlesniais metais numatomų vykdyti programų tiesiogines automobilių eksploatacines išlaidas. Taikant nustatytą fiksuotąjį įkainį, nebus reikalingas detalus projekto tiesioginių automobilių eksploatacinių išlaidų sumų ir jų apmokėjimo įrodymo dokumentų teikimas ir tikrinimas.

Šiame Tyrime nustatytas fiksuotojo įkainio dydis taikytinas tik Policijos departamento įgyvendinamoms programoms, tačiau Tyrimo metodika galėtų būti taikoma nustatant papildomos veiklos išlaidų dydžius ir kitiems programų vykdytojams.

Tyrimą sudarė šie etapai:

1. Galutinės tyrimo metodikos, atitinkančios Europos Parlamento ir Tarybos reglamento (EB) Nr. 1081/2006 dėl Europos socialinio fondo 11 straipsnio 3 dalies ir Reglamento (EB) Nr. 1080/2006 dėl Europos regioninės plėtros fondo 7 straipsnio 4 dalies nuostatas, nustatymas;
2. Policijos departamento deklaruotų istorinių duomenų (detalių išlaidų suvestinių) analizė ir skaičiavimų atlikimas;
3. Automobilių eksploatacinių išlaidų fiksuotojo vieneto įkainio dydžio nustatymas.

Tyrimą atliko CPVA TPVD ESPFS skyrius.

**II. TYRIMO METODIKA**

Atliekant tyrimą išanalizuoti ir susisteminti Policijos departamento istoriniai duomenys apie faktiškai padarytas tiesiogines automobilių eksploatacines išlaidas, įgyvendinant 2011 ir 2012 metų Specialiosios tranzito schemos (toliau – STS) programas pagal veiksmą „Papildomos Policijos departamento veiklos sąnaudos“. Programų įgyvendinimo trukmė: nuo 2011-01 iki 2012-12.

Įgyvendinant šias programas Policijos departamento patirtų automobilių eksploatacinių išlaidų dalis tinkamoms finansuoti programos išlaidoms buvo priskiriama vadovaujantis Lietuvos policijos generalinio komisaro įsakymu patvirtintomis ir su CPVA suderintomis Išorės sienų fondo dalies „Specialioji tranzito schema“ programos kai kurių veiklos rūšių vykdymo išlaidų apskaitos taisyklėmis (toliau – Taisyklės). Pagal šias Taisykles programai priskiriama dalis Policijos departamento patiriamų automobilių eksploatacinių išlaidų, proporcingai automobilių, tiesiogiai vykdant programoje numatytas veiklas faktiškai nuvažiuotiems kilometrams. Šia **„nuvažiuotų kilometrų ↔ automobilių eksploatacinių išlaidų“** priklausomybe vadovautasi ir atliekant Tyrimą. Buvo apsvarstyta ir viešai prieinamų statistinių duomenų panaudojimo skaičiavimo metodikai galimybė, tačiau kadangi reikiamo pjūvio statistinių duomenų gauti nepavyko, tai nedavė rezultato.

Programos finansuojamoms automobilių eksploatacinėms išlaidoms priskiriamos šių tipų išlaidos:

1. **Kuras** (benzinas, dyzelinas, dujos);
2. **Transporto priemonių eksploatavimo išlaidos** (remontas ir priežiūra);
3. **Draudimas.**

Tyrimo imtis:

* 2011 metais faktiškai padarytų ir apskaičiuotų bei finansavimo pagrindimui deklaruotų ir CPVA patikrintų tiesioginių automobilių eksploatacinių išlaidų, įgyvendinant STS programą pagal veiksmą „Papildomos Policijos departamento veiklos sąnaudos“ istoriniai duomenys (2011.01-2011.12). 2011 metais, pagal Taisykles tinkamos finansuoti projekto išlaidos buvo skaičiuojamos visas Policijos departamento automobilių parko išlaidas padauginant iš STS tikslų vykdymui nuvažiuotų kilometrų proporcijos. 2011 metų deklaruotos išlaidos nebuvo detalizuojamos pagal aukščiau išvardintus išlaidų tipus, t.y. pateiktose išlaidų deklaracijose visi trys išlaidų tipai buvo apjungti į vieną automobilių eksploatacinių išlaidų kategoriją;
* 2012 metais faktiškai padarytų ir apskaičiuotų bei finansavimo pagrindimui deklaruotų ir CPVA patikrintų tiesioginių automobilių eksploatacinių išlaidų, įgyvendinant STS programą pagal veiksmą „Papildomos Policijos departamento veiklos sąnaudos“ istoriniai duomenys (2012.01-2012.12). 2012 metais, pagal pakeistas Taisykles tinkamos finansuoti projekto išlaidos buvo skaičiuojamos Policijos departamento STS tikslais naudojamų automobilių parko išlaidas padauginant iš STS tikslų vykdymui nuvažiuotų kilometrų proporcijos. 2012 metų deklaruotos išlaidos buvo detalizuojamos pagal aukščiau išvardintus išlaidų tipus.

Fiksuotasis įkainis pagal istorinius duomenis apskaičiuotas kaip tinkamų finansuoti išlaidų aritmetinis vidurkis vienam nuvažiuotam kilometrui.

Detalūs skaičiavimai saugomi kaip CPVA Išlaidų deklaravimo metodikų darbiniai dokumentai.

Atliekant tyrimą buvo taikomos tokios prielaidos:

1. Skaičiavimams naudotos tinkamų finansuoti išlaidų sumos, nepriklausomai nuo to, kokia išlaidų dalis (nuo visų išlaidų) yra priskiriama tinkamomis finansuoti programos išlaidomis (t. y. nepriklausomai, ar tinkamomis finansuoti išlaidomis laikoma pvz., 38,9% ar 100% atitinkamo tipo išlaidų, fiksuotojo įkainio skaičiavimui naudota faktiniu dydžiu išreikšta projektui priskirtų tinkamų finansuoti išlaidų suma).
2. Skaičiuojant aritmetinius vidurkius naudotos bendros CPVA pripažintos tinkamų finansuoti išlaidų sumos už kiekvieną atskirai deklaruotą laikotarpį.
3. Siekiant didesnio rezultato tikslumo, buvo paimti dviejų metų istoriniai duomenys apskaičiuoti pagal Taisykles prieš ir po pakeitimo.

**III. TYRIMO REZULTATAI**

Atlikus skaičiavimus pagal II-je dalyje pateiktą Tyrimo metodiką, nustatytas fiksuotojo įkainio dydis (vienam nuvažiuotam kilometrui) yra:

**FĮ= 0,14 Eur (be PVM) + 0,03 Eur (PVM) *=* 0,17 Eur (su PVM)**

Matavimo vienetas, pagal kurį kompensuojamos finansuojamų programų tikslais patirtos automobilių eksploatacinės išlaidos taikant Fiksuotąjį įkainį, – 1 automobilio 1 nuvažiuotas kilometras.

**IV. IŠLAIDŲ FIKSUOTOJO ĮKAINIO TAIKYMAS**

Nuostatos dėl fiksuotųjų įkainių taikymo privalo būti aprašytos Paramos sutartyje.

Fiksuotasis įkainis ir jo nustatymo metodika privalo būti suderinta ir patvirtinta įgaliotosios institucijos (CPVA).

Planuojamas išlaidų dydis nustatomas išlaidų fiksuotąjį įkainį padauginus iš planuojamų programos tikslais nuvažiuoti kilometrų.

**Deklaracijose išlaidų, apmokamų taikant fiksuotąjį įkainį, suma nustatoma fiksuotąjį įkainį padauginus iš programos tikslais nuvažiuotų kilometrų skaičiaus, kuris nustatomas faktinį per ataskaitinį laikotarpį visų tarnybinių transporto priemonių nuvažiuotų kilometrų skaičių padauginant iš programinės veiklos proporcijos t.y. 13 proc. Ši proporcija apskaičiuota iš istorinių 2014 m. duomenų, kuomet programos tikslus vykdantys pareigūnai detaliai fiksuodavo programos tikslais nuvažiuotus atstumus.**

**Tokia išlaidų pripažinimo tinkamomis metodika pasirinkta įvertinus 2015 m. sausio 22 d. Lietuvos policijos generalinio komisaro įsakymu Nr.5-V-63 patvirtintą „Rusijos Federacijos piliečių, vykstančių supaprastintu tranzitu per Lietuvos Respublikos teritoriją, kontrolės tvarkos aprašą“, jame aprašytas STS veiklos apimtis ir veiklos organizavimo tvarką. Taip pat, atlikus istorinių duomenų analizę pastebėta, kad STS tikslais tarnybinio transporto nuvažiuojamų atstumų apimtys kinta nežymiai lyginant su visų transporto priemonių bendra rida, todėl deklaravimo palengvinimui ir supaprastinimui atsisakyta detalaus veiklos vykdymo ataskaitų pildymo ir nustatyta nekintanti STS veiklos proporcija. Metodikos pagrindimo dokumentai saugomi kaip CPVA Išlaidų deklaravimo metodikų darbiniai dokumentai.**

Vykdant ilgalaikes programas, gali atsirasti poreikis indeksuoti fiksuotąjį įkainį, todėl, jei reikia, programos vykdytojas prieš teikiant pirmąją metų deklaraciją, apskaičiuoja ir pateikia kartu su apskaičiavimo metodika reprezentatyvios (didžiausios) savo automobilių parko dalies (pavyzdžiui, Vilniaus apskrities) 1 automobilio vidutines eksploatacines išlaidas už praėjusius metus. Šis vidutinis dydis turi būti apskaičiuojamas ne dažniau kaip kartą į kalendorinius metus. Pasikeitus vidutiniam dydžiui proporcingai keičiamas ir fiksuotasis įkainis. Naujai nustatytas fiksuotasis įkainis pradedamas taikyti patvirtinus metodikos pakeitimą.

**Programos išlaidoms, kurios apmokamos pagal fiksuotąjį įkainį, pagrįsti programos vykdytojas su deklaracijomis turi pateikti visų tarnybinių transporto priemonių ridos suvestinę ataskaitą ir užtikrinti, kad šioje ataskaitoje nurodyti duomenys prireikus galėtų būti patikrinti su pirminiais duomenimis, t.y. su tarpinėmis ataskaitomis ir transporto priemonių kelionės lapais.** Jokie kiti išlaidų pagrindimo ir (ar) jų apmokėjimo įrodymo dokumentai, pagrindžiantys programos vykdytojo realiai padarytas išlaidas, nėra teikiami. Faktiškas išlaidų patyrimas bei apskaita nebus tikrinama ar audituojama. Tuo atveju jei paramos gavėjo faktiškai patirtų išlaidų suma būtų mažesnė nei ta, kuri gauta taikant fiksuotojo įkainio metodiką, tuomet paramos gavėjui atsiradusio skirtumo gražinti nereikia (ir atvirkščiai). Gali būti patikrinti fiksuotojo įkainio indeksavimo teisingumą įrodantys pagrindimo dokumentai. Paramos gavėjas privalo saugoti visus su fiksuotojo įkainio indeksavimo teisingumu ir pagrindimu susijusius dokumentus tiek laiko, kiek yra nustatyta paramos sutartyje ir/ar kituose teisės aktuose.